IL MUS, IL CJAN, IL GJAT, IL GJAl

MATERIÂL CHE AL COVENTE PAI ATÔRS: un cjapiel di contadine, vistîts di contadine, une scove di soròs, mascare di mus, mascare di gjal, code di carton di tancj colôrs pal gjal, scufe di stofe cuntune creste rosse di cjarte ingrispade, mascare di cjan, mascare di gjat o cerclut cun orelis di gjat.

MATERIÂL NECESSARI PAR LA SENOGRAFIE: trê panei di len colegâts che a fasin lis parêts de cjase. Di fûr la cjase e je piturade cun modons a viste e barcon al centri.  
Devant de cjase si imagjine il curtîl dal cjasâl. Microfon e casse.

Par fâ rumôrs jenfri de cjase: cjadreis, tambûr, percussions variis.

Par la senografie dentri de cjase (che si met su devant dal panel, dulà che in principi al jere il curtîl): banc, tavuaie, plats e tacis di plastiche, 4 cjadreis.

Par la sene dal lari che al jentre in cjase: grum di fen, banc cuntun panel di cjarte piturade come une stue, subit daûr banc cun tubon di carton par fâ la nape.

Par la cjançon finâl: struments varis a percussion.

Personaçs  
CONTADINE:………………………  
CJAN:………………………  
GJAT:………………………  
MUS:………………………  
GJAL:………………………  
NARATÔR:.………………………  
LARIS: NARATÔR E CONTADINE

**SENE 1-**

*La contadine e cjamine pal curtîl de arie scovant, movint il cjâf e recitant lis frasis dal stampon; i animâi a son distirâts par tiere ator pe arie.*

*NARATÔR:(…………………..) al microfon platade daur de cjase e lei:* “E jere une volte contadine che e voleve copâ cuatri animâi de fatorie parcè che a jerin vecjos e no fasevin il lôr lavôr.”

CONTADINE: “ Cjale ce bestiis vecjis e maladis. No son buinis di fâ nuie aromai.

Il cjan nol baie!

Il gjal nol cjante!

Il mus nol tire il cjaruç!

Il gjat nol cjape lis surîs!

Doman o copi ducj!!!!”

**SENE 2-**

*I animâi si svicinin dongje dal gjal par pensâ cemût scjampâ.*

*NARATÔR*: “Te sere i animâi si cjacarin e a pensin di scjampâ ducj insiemi!”

CJAN: “Vêso sintût ce che a dite vuê la parone?”

GJAT: “Si po jo!”

MUS. “E ce podaressino fâ?”

GJAL: “Scjampìn insiemi a cirî une altre cjase!”

**SENE 3-**

*I animâi su la sene a cirin un sotet e si fermin devant dal barcon di une cjase.*

*NARATÔR*: “Alore i animâi a scjampin insiemi. Cjamine cjamine te sere a cjatin une cjasute cuntune lûs impiade e une grande confusion.”

CJAN: “Fermìnsi culì, o soi strac! Ma ce confusion in cheste cjase!”

GJAL: “Viodìn ce che al sucêt dentri! Metìnsi un parsore di chel altri. Mus tu sot, parsore il cjan, parsore il gjat e podopo jo e us conti ce che o viôt!”

*NARATÔR*: “Il gjal al viôt dentri te cjase tante int che e mangjave e che e cjantave...”

GJAT: “Cjantìn ancje nô, cussì magari nus fasin jentrâ!”

*I ANIMÂI A CJANTIN DUCJ INSIEMI:*

MUS: “Hi-HO, HI-HO, HI-HO, ...”

CJAN: “BAU, BAU, BAU...”

GJAT: “MIAO, MIAO, MIAO,...”

GJAL: “CHICHIRICHÌ, CHICHIRICHÌ, CHICHIRICHÌ, ...”

*Dal didentri de cjase si scolte i laris che a cjacarin.*

LARIS: “CE PÔRE, CE SUCEDIAL, SCJAMPÌN, SCJAMPÌN, SCJAMPÌN….!”

**SENE 4-**

*I laris a jessin de cjase corint, a fasint colâ imprescj e cjadreis e si fermin intun cjanton dal curtîl. I animâi a jentrin te cjase di chê altre bande e a recitin al microfon.*

MUS: “Po a son lâts vie, jentrin a fâ fieste ancje nô!”

CJAL: “Sì, jentrìn!”

CJAN: “Sì, o ai fam!”

GJAT: “Ce fam!”

**SENE 5-**

*I animâi a jessin fûr de cjase e a preparin la fieste cuntun taulin, lis cjadreis, i plats, lis possadis e a fasin fente di mangjâ. Po dopo si metin a durmî ator pe cjase.*

*NARATÔR*: “I animâi a van dentri te cjase e a mangjin dut ce che a cjatin e si metin a durmî.”

MUS: “O ce biele mangjade, cumò o voi a durmî intal fen.”

CJAN: “O ancje jo o voi a durmî daur de puarte.”

GJAT: “E jo o ai frêt! O voi a durmî dongje dal spolert.”

Gjal: “E jo o voi dongje de nape!”

**SENE 6-**

*NARATÔR*: I ANIMÂI A VAN A DURMÎ. INTANT I LARIS A PENSIN DI TORNÂ DENTRI TE CJASE PAR RECUPERÂ LIS ROBIS ROBADIS. NISSUN NOL VOLEVE JENTRÂ E ALORE E FASIN LA CONTE.

LARIS INSIEMI:

“SANTE STRICHE DI BILITE

DI BILON SUL SPIRON

GHEA RÌ

GHEA RÀ

SALTE CHI SALTE LÀ

LA NERE LA BLANCJE

VAL CENT VAL CINCUANTE

VAL UN VAL DOI VAL TRÊ

TIRE SU CHEL”.

LARI:“mi tocje propit a mi jentrâ. Vedìn...salacor nol è plui nissun ca dentri! No si viôt nuie! Joi, joi ce mâl!”- Il lari al ven muardût dal cjan che al jere daur de puarte.

Gjat: “MA CE SUCEDIAL? gnau, gnau, gnau!”

gjal: “Al è tornât un di lôr, cumò ti sbitii su la muse!”

lari: “ Puah, puah,... ce stomi...cumò o voi a distirâmi sul fen un moment!”

mus: “Cussì ti doi une biele pidadone!!”

lari: “Ma ce sucedial? judaitmi, judaitmi! A son vignûts i spirts ta che cjase achì!”

*NARATÔR: E cussì il lari al va vie di corse berghelant e al va a visâ i amîs di no tornâ mai plui ta chê cjase. Il mus, il cjan, il gjat e il gjal a restin par simpri a vivi ta che cjase li.*

MUS: “ Ce biel no tirâ plui il cjaruç pesant!”

CJAN: “ Ce felicitât no baiâ a ducj!”

GJAT: “Ce libertât no scugnì cjapà lis surîs!”

GJAL: “Ah ce biele vite, podê durmê dut il dì!”

Ducj insiemi i atôrs a cjantin e a sunin cualchi piçul strument.  
  
ma ce biel che al è cjantâ fa la la la la la la la la   
ducj insiemi par mangjâ fa la la la la la la la la   
ma ce biele compagnie fa la la la la la la la la   
simpri insiemi in ligrie fa la la la la la la la la